
Az Európai Parlament,
–	tekintettel a Bizottság 2024. január 24-i jelentésére az Európai Parlamentnek és a Tanácsnak a hitelintézetekre vonatkozó prudenciális követelményekről és a 648/2012/EU rendelet módosításáról szóló, 2013. június 26-i 575/2013/EU európai parlamenti és tanácsi rendelet 513. cikkével összhangban a hitelintézetekre vonatkozó makroprudenciális felülvizsgálatról, a banknak nem minősülő pénzügyi közvetítőkhöz (NBFI-k) kapcsolódó rendszerszintű kockázatokról és ezen közvetítők hitelintézetekkel való összekapcsoltságáról (COM(2024)0021),
–	tekintettel az Európai Központi Bank (EKB) 2024. májusi pénzügyi stabilitási elemzésére,
–	tekintettel az EKB 2025. májusi pénzügyi stabilitási elemzésére,
–	tekintettel a Nemzetközi Fizetések Bankjának a nemzetközi banki és pénzügyi piaci fejleményekről szóló, 2025. márciusi negyedéves felülvizsgálatára,
–	tekintettel a Pénzügyi Stabilitási Tanács (FSB) elnökének a G20-ak pénzügyminisztereihez és jegybankelnökeihez intézett, 2025. február 21-i levelére,
–	tekintettel az FSB „A G20-ak kriptoeszköz-politikájának végrehajtási ütemterve” című, 2024. október 22-i helyzetjelentésére,
–	tekintettel az FSB „Szakpolitikai javaslatok a pénzpiaci alapok rezilienciájának fokozására. Zárójelentés” című, 2021. októberi jelentésére,
–	tekintettel az Európai Rendszerkockázati Testület (ERKT) 2024. novemberi válaszára, amelyet „A makroprudenciális politika rendszerszintű megközelítése” című, a nem banki pénzügyi közvetítésre vonatkozó makroprudenciális politikák megfelelőségét értékelő bizottsági konzultációra adott,
–	tekintettel az ERKT 2025. februári, a pénzpiaci alapok reformjáról szóló, 2021. december 2-i ERKT-ajánlásról szóló megfelelési jelentésére (ESRB/2021/9),
–	tekintettel az európai felügyeleti hatóságok vegyes bizottságának (2025. tavaszi,) az uniós pénzügyi rendszerben rejlő kockázatokról és sebezhető pontokról szóló, 2025. március 31-i frissített jelentésére,
–	tekintettel az Európai Értékpapírpiaci Hatóságnak (ESMA) a pénzpiaci alapokról szóló rendelet felülvizsgálatáról szóló, 2022. február 14-i véleményére,
–	tekintettel a Nemzetközi Valutaalap (IMF) „Global Financial Stability Report” (Globális pénzügyi stabilitási jelentés) című, 2025. április 22-i jelentésére,
–	tekintettel Mario Draghi „Az európai versenyképesség jövője” című, 2024. szeptember 9-i jelentésére (a Draghi-jelentés),
–	tekintettel Enrico Letta „Jóval több mint piac” című, 2024. április 17-i jelentésére (a Letta-jelentés),
–	tekintettel a pénzügyi, gazdasági és szociális válságról szóló, 2011. július 6-i állásfoglalására: a szükséges intézkedésekre és kezdeményezésekre irányuló ajánlások[footnoteRef:1]1, [1: 1 	HL C 33. E, 2013.2.5., 140. o.] 

–	tekintettel a Gazdasági és Monetáris Bizottságának „A bankunió – 2024. évi éves jelentés” című, 2025. március 26-i jelentésére,
–	tekintettel a Gazdasági és Monetáris Bizottságának az EU-ban működő nem banki pénzügyi intézményekre vonatkozó makroprudenciális keret megfelelőségének értékeléséről szóló, 2025. március 19-i meghallgatására,
–	tekintettel eljárási szabályzata 55. cikkére,
–	tekintettel a Gazdasági és Monetáris Bizottság jelentésére (A10-0232/2025),
A.	mivel a pénzügyi stabilitás továbbra is a gazdasági reziliencia és jólét sarkalatos pontja, és éberséget igényel a nagy gazdasági bizonytalanságokkal, külső sokkhatásokkal és rendszerszintű kockázatokkal szemben;
B.	mivel a globális pénzügyi válság megmutatta a globális méreteket öltő pénzügyi instabilitás fejlett gazdaságokat érintő kockázatait;
C.	mivel Oroszország Ukrajna elleni folytatódó agressziója és annak gazdasági következményei inflációs nyomáshoz, az energiapiacok volatilitásához és pénzügyi bizonytalansághoz vezettek;
D.	mivel a vámok kivetése hozzájárul a globális kereskedelem széttagoltságához, súlyosbítja az ellátási lánc zavarait, és további kockázatokat jelent a pénzügyi piacokra és a tágabb értelemben vett gazdaságra nézve;
E.	mivel a jól integrált tőkepiaci unió elengedhetetlen a sokkhatások enyhítéséhez, az EU-n belüli beruházások ösztönzéséhez, valamint az egységes piac további integrációjához;
F.	mivel az NBFI-k stabilitása még fontosabb lesz, ha az Európai Unió a finanszírozásából többet helyez át a tőkepiacokra;
G.	mivel az NBFI-k nagyon különböző ágazatokban működnek;
H.	mivel a kereskedelmi feszültségek által súlyosbított, lemaradó gazdasági növekedés kedvezőtlen hatással van a tőkeáttétellel működő szervezetekre, és növelni fogja a pénzügyi intézmények hitelkockázatát;
I.	mivel a részvény- és vállalati adósságpiacokon végzett magas eszközértékelés aggályokat vet fel a rendszerszintű következményekkel járó piaci korrekció lehetőségével kapcsolatban;
J.	mivel az alacsony törlesztőkamatok jellemezte körülményekből előnyt kovácsoló lakóingatlan-ágazat kulcsszerepet játszik a pénzügyi stabilitásban, mivel központi helyet foglal el a gazdaságban, a háztartások vagyonának jelentős része az ingatlanokban koncentrálódik, a pénzügyi szektor kulcsfontosságú szerepet játszik az ingatlanbefektetések finanszírozásában, valamint az ingatlanok hitelpiacokon biztosítékként betöltött kulcsfontosságú funkciója miatt;
K.	mivel a pénzügyi ágazatok összetettsége és összekapcsolódása egyre fontosabbá vált, és az NBFI-k a bankok és a tágabb értelemben vett gazdaság nettó hitelezői;
L.	mivel a stratégiai pénzügyi piacokon, például az államkötvénypiacokon nőtt az NBFI-k lábnyoma, amit az is bizonyít, hogy a 2025. áprilisi tarifaválság idején a fedezeti alapok felszámolták a fizikai teljesítéstől függő jövőbeli alapügyleteket az Egyesült Államok kincstári piacán;
M.	mivel a célzott reformok növelhetik az uniós pénzpiaci alapok rezilienciáját, a nemzetközi normákkal összhangban;
N.	mivel a pénzügyi ágazat továbbra is kiszolgáltatott a kiberfenyegetésekkel, a hibrid hadviselési taktikákkal és a rejtett tőkeáttétellel szemben, amelyek destabilizálhatják a kritikus pénzügyi infrastruktúrát;
Bankunió és tőkepiaci unió: sokkcsillapítás és ellenálló képesség
1.	üdvözli az EU termelékenysége és versenyképessége többek között a jobban integrált tőkepiacok és az erőforrás-hatékony gazdaság révén történő fokozásának szükségességéről – amint azt a Draghi- és Letta-jelentés is körvonalazza – szóló megújult vitát;
2.	felhívja a Bizottságot, hogy kezelje prioritásként a tőkepiaci unió menetrendjét, amely támogatja az EU versenyképességét, ugyanakkor nem akadályozza a pénzügyi stabilitást;
3.	hangsúlyozza a tőkepiaci unió azon célját, hogy hatékonyabban mozgósítsa a magántőkét az uniós beruházási hiány megszüntetése érdekében, valamint azt a szerepet, amelyet a tőkepiaci unió a sokkhatások enyhítésében játszhat; hangsúlyozza, hogy a tőkepiaci unió menetrendjének hozzá kell járulnia az EU pénzügyi rendszerében tapasztalható strukturális egyensúlyhiányok korrekciójához is; sajnálatát fejezi ki amiatt, hogy továbbra is fennáll a hitelfinanszírozás adóelőnye;
4.	elismeri, hogy a bankunió kiteljesítésének stratégiai prioritásnak kell lennie a gazdasági és monetáris unió elmélyítésében;
5.	tudomásul veszi a koherensebb felügyelet hiányában az integráltabb pénzügyi piacokból eredő kihívásokat, beleértve egyrészt a hatékony kockázatmegosztás és -diverzifikáció, másrészt a tovagyűrűző, áttevődő és felerősödő kockázatok közötti kompromisszumot;
6.	elismeri, hogy a határokon átnyúló banki konszolidáció tekintetében egyensúlyt kell teremteni egyrészt a földrajzi diverzifikáció, a határokon átnyúló pénzügyi szolgáltatások, a méretgazdaságosság, valamint a bankok és az államháztartások közötti kapcsolat esetleges gyengülése, másrészt a „túl nagy ahhoz, hogy csődbe menjen” bankok problémája, a kisebb pénzügyi központok esetleges gyengülése, valamint a kis- és középvállalkozásokkal (kkv-k) és a helyi gazdaságokkal való kapcsolatok között;
7.	megjegyzi, hogy a rendszerszintű kockázat a kisebb intézményekből is eredhet, mivel azok egymással nagymértékben korreláló mérlegeket mutathatnak;
8.	hangsúlyozza a tőkéhez való hozzáférés fontosságát, különösen a kkv-k számára, mint például a növekvő vállalkozásoknak nyújtott kockázati tőke, a pénzügyi stabilitás megőrzése és annak biztosítása mellett, hogy a növekedés és a reziliencia kéz a kézben járjon;
Makroszintű pénzügyi kockázatok és geopolitikai instabilitás
9.	kiemeli az EKB-nak az árstabilitás fenntartására irányuló elsődleges célkitűzését, valamint az ERKT, az európai felügyeleti hatóságok és a központi bankok kulcsfontosságú szerepét az Unió pénzügyi stabilitásához való hozzájárulásban;
10.	emlékeztet arra, hogy az eurórendszer a monetáris dominancia elvére épül; felszólít az EKB mint a pénzügyi stabilitást támogató tényező függetlenségének megőrzésére;
11.	hangsúlyozza, hogy egyes központi banki piaci beavatkozások olyan piaci torzulások kockázatával járnak, amelyek hatással lehetnek a pénzügyi stabilitásra;
12.	tudomásul veszi az Unió külső sokkhatásoknak való kitettségét a külföldi pénzügyi piacokkal és szervezetekkel való szoros összefonódások, az uniós pénzügyi ágazat nem uniós szolgáltatóktól való függése, valamint a geopolitikai bizonytalanság közepette növekvő kereskedelmi feszültségekből eredő nyomás miatt;
13.	hangsúlyozza a magas államadósság és hiány kockázatát; emlékeztet arra, hogy a 2008-as pénzügyi válságot és az azt követő euróövezeti válságot az államadósság fenntarthatóságával kapcsolatos piaci aggályok, az akkori nem megfelelő banki szabályozási keret és az összekapcsolt pénzügyi rendszereken keresztüli átterjedés váltotta ki;
14.	figyelmeztet a pénzügyi szektorra gyakorolt továbbgyűrűző hatásokra; e tekintetben tudomásul veszi a rendszerszintű sebezhetőségek enyhítésére irányuló felhívásokat; hangsúlyozza azonban, hogy a jövőbeli fejlemények nem áshatják alá a nemzeti költségvetési felelősségeket;
15.	felhívja a Bizottságot, hogy a rendezett és fenntartható államháztartás biztosítása érdekében érvényesítse az EU gazdasági kormányzási keretének való megfelelést és a Stabilitási és Növekedési Paktum költségvetési szabályaival való konvergenciát;
16.	elismeri, hogy az euróövezet pénzügyi és intézményi struktúrájának megerősítését célzó strukturális reformok és a piac széttöredezettségének csökkentése növelheti az euró nemzetközi szerepét, és potenciálisan megerősítheti a pénzügyi és monetáris stabilitást; tudomásul veszi a digitális euróról folyó vitákat;
17.	kiemeli a magas tőkeáttételű pénzügyi intézményekből eredő potenciális instabilitást, elismerve ugyanakkor, hogy azok olyan gazdasági szerepet játszhatnak, mint a fedezeti ügyletek, a piaci likviditás javítása, az árfeltárás vagy a kockázatmegosztás;
18.	hangsúlyozza, hogy fontos a makroprudenciális felügyeletek között, rendszerszintű kockázatelemzés és felügyelet terén folytatott koordináció, valamint ezek összeegyeztetése a mikroprudenciális felügyelettel a kompatibilitás biztosításáért;
19.	elismeri az éghajlati és természeti veszélyek fizikai kockázatainak és az éghajlattal kapcsolatos átállási kockázatoknak a gyakoribb megnyilvánulásaiból eredő, a pénzügyi stabilitást fenyegető potenciális kockázatokat;
Bankszektori stressz és az NBFI-k felügyelete
20.	hangsúlyozza, hogy az uniós bankok ellenálló képességének és globális versenyképességének fokozása érdekében gondoskodni kell a Bázel III keretrendszer végrehajtásáról; megjegyzi, hogy egyes nagy, nem uniós országokban továbbra sem egyértelmű a Bázel III standardok végrehajtása, és hogy az Unió bankrendszerének nemzetközi összefüggésben versenyképesnek kell maradnia; hangsúlyozza, hogy fontos fenntartani a bázeli keret integritását, és egyben kiemeli, hogy a pénzügyi stabilitás önmagában versenyelőnynek tekinthető;
21.	kiemeli,hogy fontos fenntartani a szilárd makroprudenciális keretet, gondoskodva ugyanakkor az egyszerűsítésről, a jogi pontosításról és a terhek csökkentéséről, különösen a kisebb szervezetek esetében; kiemeli, hogy a makroprudenciális pufferek kialakítása és alkalmazása terén lehetőség van az egyszerűsítésre és a harmonizációra; felhívja a Bizottságot és a felügyeleti hatóságokat, hogy lehetőség szerint és a pénzügyi stabilitás veszélyeztetése nélkül szisztematikusan alkalmazzák az arányosság, a költséghatékonyság és a digitális egyszerűsítés elvét;
22.	hangsúlyozza, hogy fontolóra kell venni a 2008 utáni pénzügyi válsággal kapcsolatos reformok egyszerűsítését, amennyiben azok egyértelmű és megalapozott előnyökkel járnak a reálgazdaság számára, és nem jelentenek kockázatot a pénzügyi stabilitásra nézve; tudomásul veszi az értékpapírosítási csomagról folytatott vitát;
23.	tudomásul veszi az EKB elemzését a kereskedelmi ingatlanpiacok kitartó sebezhetőségéről, amit tovább súlyosbítanak az emelkedő kamatráták és az NBFI-k kitettségei, amit érdemes szoros figyelemmel követni; ezzel kapcsolatosan felhívja az ERKT-t, hogy szorosan kövesse nyomon az ingatlanpiacokon tevékenykedő NBFI-k szerepét, és adjon ki megfelelő ajánlásokat; elismeri továbbá a háztartások eladósodottságának magas szintjét;
24.	sürgeti az EKB-t, hogy a stratégiai autonómiával összefüggésben a rendszeres felügyeleti, felülvizsgálati és értékelési folyamat részeként mérje fel a pénzügyi intézmények geopolitikai kockázatoknak való kitettségét, beleértve a szankciók, a vámtarifák és a gazdasági széttagoltság közvetett hatásait is;
25.	elismeri, hogy az uniós pénzügyi ágazat eszközeinek több mint 40%-át kitevő NBFI-k egyre nagyobb rendszerszintű jelentőséggel bírnak; úgy véli, hogy amennyiben nincsenek megfelelően szabályozva, az ilyen szervezetek növelhetik a pénzügyi stabilitási kockázatokat;
26.	tudomásul veszi az NBFI-k üzleti modelljeinek sokféleségét és fontos finanszírozási szerepüket; kiemeli, hogy számos ágazatban már létezik európai ágazati szabályozás, például a fedezeti alapokra (alternatívbefektetésialap-kezelői irányelv, azaz ABAK-irányelv[footnoteRef:2]2), a pénzpiaci alapokra (PPA-rendelet[footnoteRef:3]3), a biztosítókra (Szolvencia II), a befektetési vállalkozásokra (a befektetési vállalkozások prudenciális felügyeletéről szóló irányelv[footnoteRef:4]4/a befektetési vállalkozások prudenciális követelményeiről szóló rendelet[footnoteRef:5]5) vagy a nyugdíjalapokra (a foglalkoztatói nyugellátást szolgáltató intézményekről szóló irányelv[footnoteRef:6]6) vonatkozóan; megjegyzi azonban, hogy a jelenlegi keret elsősorban a befektetők védelmére és a piac integritására összpontosít, nem pedig a rendszerszintű kockázatok csökkentésére[footnoteRef:7]7; felszólít az NBFI-k tekintetében a szabályozási hiányosságok alapos felülvizsgálatára, többek között a kevésbé szabályozott területeken, például a családi vagyontervezés terén és az ellátási láncot finanszírozó vállalatokban; [2: 2 	Az Európai Parlament és a Tanács 2011/61/EU irányelve (2011. június 8.) az alternatívbefektetésialap-kezelőkről, valamint a 2003/41/EK és a 2009/65/EK irányelv, továbbá az 1060/2009/EK és az 1095/2010/EU rendelet módosításáról (HL L 174., 2011.7.1., 1. o., ELI: http://data.europa.eu/eli/dir/2011/61/oj).]  [3: 3 	Az Európai Parlament és a Tanács (EU) 2017/1131 rendelete (2017. június 14.) a pénzpiaci alapokról (HL L 169., 2017.6.30., 8. o., ELI: http://data.europa.eu/eli/reg/2017/1131/oj).]  [4: 4 	Az Európai Parlament és a Tanács (EU) 2019/2034 irányelve (2019. november 27.) a befektetési vállalkozások prudenciális felügyeletéről, valamint a 2002/87/EK, a 2009/65/EK, a 2011/61/EU, a 2013/36/EU, a 2014/59/EU és a 2014/65/EU irányelv módosításáról (HL L 314., 2019.12.5., 64. o., ELI: http://data.europa.eu/eli/dir/2019/2034/oj).]  [5: 5 	Az Európai Parlament és a Tanács (EU) 2019/2033 rendelete (2019. november 27.) a befektetési vállalkozásokra vonatkozó prudenciális követelményekről, valamint az 1093/2010/EU, az 575/2013/EU, a 600/2014/EU és a 806/2014/EU rendelet módosításáról (HL L 314., 2019.12.5., 1. o., ELI: http://data.europa.eu/eli/reg/2019/2033/oj).]  [6: 6 	Az Európai Parlament és a Tanács (EU) 2016/2341 irányelve (2016. december 14.) a foglalkoztatói nyugellátást szolgáltató intézmények tevékenységéről és felügyeletéről (HL L 354., 2016.12.23., 37. o., ELI: http://data.europa.eu/eli/dir/2016/2341/oj).]  [7: 7 	EKB, Financial stability review, 2025. május, 78. o.] 

27.	tudomásul veszi a Bizottságnak a pénzpiaci alapok működéséről szóló 2023. évi jelentését és a pénzpiaci alapok keretének közelmúltbeli módosításait; felhívja a Bizottságot, hogy a nemzetközi normákkal, a más joghatóságokban elért szabályozási előrelépésekkel, valamint az ERKT és az ESMA ajánlásaival összhangban terjessze elő a pénzpiaci alapokról szóló rendelet[footnoteRef:8]8 reformját; [8: 8 	Az Európai Parlament és a Tanács (EU) 2017/1131 rendelete (2017. június 14.) a pénzpiaci alapokról (HL L 169., 2017.6.30., 8. o., ELI: http://data.europa.eu/eli/reg/2017/1131/oj).] 

Likviditási, letéti és digitális kockázatok
28.	kiemeli, hogy az olyan válságok idején, mint a Covid19 és a 2022-es energiazavarok, a letéti felhívások jelentős likviditási stresszt okoztak; megjegyzi e tekintetben a likviditási felkészültség, valamint általában a tőkeáttétel és a tőkepufferek fontosságát;
29.	olyan eszközöket szorgalmaz, amelyek jobban megragadják a rendszerszintű események során a letéti felhívásokból eredő likviditáskiáramlások nagyságrendjét és sebességét, különösen az energetikai közművek és az NBFI-k esetében;
30.	hangsúlyozza, hogy reziliens elszámolási infrastruktúrára, szilárd biztosítéki keretekre és a központi szerződő felek összehangolt felügyeletére van szükség; tudomásul veszi a Bizottság azon döntését, hogy az egyenértékűségi rendszert kiterjeszti az egyesült királyságbeli központi szerződő felekre, és megjegyzi, hogy továbbra is aggályok merülnek fel a nem uniós központi szerződő felektől való európai függőséggel kapcsolatban;
31.	támogatja a letéti gyakorlatok nagyobb átláthatóságát és makroprudenciális felügyeletét, beleértve a stresszteszteket és a forgatókönyv-elemzést is, az FSB által a letéti és fedezeti lehívások likviditási felkészültségével kapcsolatban végzett közelmúltbeli munkára építve;
32.	aggodalmát fejezi ki a kriptoeszköz-piacok és a decentralizált pénzügyi piacok, valamint a hagyományos pénzügyi rendszer közötti kapcsolatok erősödése miatt; támogatja a Pénzügyi Stabilitási Tanácsot (FSB), a szabványügyi testületeket és az ERKT-t a szabályozási keret létrehozására és osztályozásának harmonizálására irányuló erőfeszítéseikben;
33.	tudomásul veszi az FSB elemzését, amely szerint a kriptoeszközök piacából eredő pénzügyi stabilitási kockázatok egyelőre korlátozottnak tűnnek[footnoteRef:9]9; ugyanakkor rámutat a kriptoeszköz-piacok fejleményeinek potenciálisan rendszerszintű jelentőségére; megjegyzi, hogy a kriptoeszközök nagyrészt spekulatív jellegűek, és fontos szerepet játszanak a jogellenes ügyletekben; sürgeti a Bizottságot és az ERKT-t, hogy szorosan kövessék nyomon az e területen bekövetkező fejleményeket; [9: 9 	A G20-ak kriptoeszközökre vonatkozó politikájának végrehajtásáról szóló helyzetjelentés, 2024. október 22.] 

34.	üdvözli, hogy az Európai Unió szilárd prudenciális keretet hozott létre a kriptoeszközökre vonatkozóan (MiCAR); hangsúlyozza az időben történő és következetes végrehajtás fontosságát, és felhívja a Bizottságot, hogy kövesse nyomon a fennmaradó szabályozási hiányosságokat;
35.	kiemeli a stabil kriptopénzek piacának gyors növekedését, amely piac még mindig nagyrészt a kriptoökoszisztémára korlátozódik; megjegyzi, hogy a stabil kriptopénzekre vonatkozó szabályozási környezet gyorsan változik a főbb nem uniós országok joghatóságaiban; sürgeti a Bizottságot annak értékelésére, hogy léteznek-e potenciális továbbterjedési csatornák, például több kibocsátás esetén;
36.	kiemeli, hogy az Unió intézkedéseket fogadott el a pénzügyi szervezetek digitális rezilienciájának megerősítése érdekében, különösen a digitális működési rezilienciáról szóló rendelet[footnoteRef:10]10 révén; ösztönzi az innovációt a digitális pénzügyek területén, valamint a kiberrezilienciába való széles körű beruházást a pénzügyi infrastruktúra külső fenyegetésekkel szembeni védelme érdekében; felhívja a Bizottságot és az EKB-t, hogy térképezzék fel és kezeljék az európai pénzügyi rendszer nem uniós digitális szolgáltatóktól való függőségét, az egyedüli hibapontokat és a hibrid támadások kockázatát; [10: 10 	Az Európai Parlament és a Tanács (EU) 2022/2554 rendelete (2022. december 14.) a pénzügyi ágazat digitális működési rezilienciájáról, valamint az 1060/2009/EK, a 648/2012/EU, a 600/2014/EU, a 909/2014/EU és az (EU) 2016/1011 rendelet módosításáról (HL L 333., 2022.12.27., 1. o., ELI: http://data.europa.eu/eli/reg/2022/2554/oj).] 

37.	hangsúlyozza, hogy a pénzügyi jártasság javítása hozzájárulhat az egyéni rezilienciához, a stabilabb pénzügyi piacokhoz és a tőkepiaci unióban való fokozott részvételhez;
38.	megjegyzi, hogy a készpénz rendelkezésre állásához szükséges észszerű és megbízható logisztika és infrastruktúra fenntartása továbbra is a pénzügyi stabilitás és a közbizalom alapvető eleme;
A felügyeleti koherencia, az adatképességek és a válsághelyzetekre való felkészültség javítása
39.	támogatja a pénzügyi ágazat különböző tevékenységeihez, például a hitelezéshez, a tranzakciókhoz és az eszközkezeléshez kapcsolódó kockázatok és sebezhetőségek kezelésére irányuló holisztikus, koherensebb, rendszerszintű és tevékenységalapú felügyeleti megközelítést;
40.	hangsúlyozza a szilárd és hiteles válságkezelési keret fontosságát; kiemeli az Egységes Szanálási Mechanizmus szerepét a csődhelyzetben lévő intézmények hatékony szanálásának biztosításában, és támogatja az EKB végső hitelezőként betöltött szerepét a likviditás és a bizalom válságok idején történő megőrzése érdekében; megjegyzi, hogy még mindig hiányzik az Egységes Szanálási Alap védőhálója;
41.	támogatja az EKB-t, az ERKT-t, az európai és nemzeti felügyeleti hatóságokat, valamint a Pénzmosás és a Terrorizmusfinanszírozás Elleni Hatóságot az EU pénzügyi stabilitásának megőrzésében és a felmerülő globális pénzügyi kockázatok kezelésében, beleértve a rendszerszintű, határokon átnyúló NBFI-k ESMA általi koherens felügyeletét;
42.	óva int a szabályozási arbitrázstól, és hangsúlyozza, hogy kezelni kell a korábbi zavarok során feltárt rejtett tőkeáttételi sebezhetőségeket;
43.	felhívja a Bizottságot, hogy tartsa fenn a magas szintű ambíciót az FSB uniós tőkeáttételre vonatkozó ajánlásainak végrehajtása terén;
44.	hangsúlyozza, hogy a hatóságoknak mind nemzeti, mind uniós szinten minőségi, könnyen hozzáférhető adatokkal és megfelelő erőforrásokkal kell rendelkezniük az adatok elemzéséhez;
45.	az adatvédelmi biztosítékok tiszteletben tartása mellett fokozott átláthatóságra, adatelemzési képességekre és egyszerűsített adatmegosztási mechanizmusokra szólít fel a nemzeti és uniós hatóságok között, egy átfogóbb kockázatellenőrzési keret és rendszerszintű stressztesztelési képességek támogatása érdekében, többek között a kiberrezilienciára, az energiakimaradásokra és a biztosítéki keretre vonatkozóan; megjegyzi, hogy egyes nemzeti hatóságok már bejelentették azon szándékukat, hogy stresszteszteket végezzenek a bankszektor és az NBFI-szektor közötti összeköttetésekre vonatkozóan;
46.	megerősített együttműködésre szólít fel a nemzetközi pénzügyi intézményekkel, köztük az IMF-fel, a Bázeli Bankfelügyeleti Bizottsággal, a BIS-szel és az FSB-vel a határokon átnyúló stabilitási kockázatok kezelése érdekében;
°
°	°
47.	utasítja elnökét, hogy tájékoztatás céljából továbbítsa ezt a határozatot a Tanácsnak és a Bizottságnak.

